नपा ने 3 करोड़ का टैक्स वसूला, अब मिलेगा अनुदान
अनुदान की राशि से शहर में होंगे विकास कार्य
देश की 40 नपा में शामिल हुआ बैतूल
भास्कर संवाददाता | बैतूल
नगरपालिका को पिछले साल 3 करोड़ 11 लाख रुपए की रिकार्ड टैक्स वसूली करने पर नगरीय प्रशासन ने प्रोत्साहन अनुदान के लिए चयनित देश की 40 नगरपालिकाओं में शामिल किया है। नपा से पिछले साल का वसूली का रिकार्ड बुलाया था, शुक्रवार को नपा अमले ने वसूली पत्रक जमा कर दिए हैं। अब नपा को अगले बजट में प्रोत्साहन अनुदान के रूप में लगभग 50 लाख रुपए तक मिलने के आसार हैं।
नई नीति के अनुसार अच्छी वसूली करने वाली नगरपालिकाओं को बजट दिया जा रहा है। देश की 400 नगर निगमों, नगर पंचायतों और नगरपालिकाओं में से 10 प्रतिशत को प्रोत्साहन अनुदान के लिए चुना जाना है। बेहतर वसूली करने वाले 40 नगरीय निकायों को प्रोत्साहन अनुदान के लिए चुना है। शुक्रवार को नगरीय प्रशासन भोपाल में हुए दस्तावेजों के सत्यापन के बाद, इनमें बैतूल नपा भी शामिल हो गई। पिछले वित्तीय वर्ष 2015-16 में नपा ने ऐतिहासिक 78 प्रतिशत वसूली की थी। इसी कारण नपा को अनुदान मिलेगा। इससे शहर में पेयजल, स्ट्रीट लाइट्स, पार्क, ड्रेनेज सिस्टम सुधरेंगे।
नपा सीएमओ पवन राय ने बताया मिलने वाले प्रोत्साहन अनुदान से शहर में नए टैक्स सेंटर खोले जाएंगे। यहां पर लोगों को टैक्स जमा करने की सुविधा मिलेगी। इससे लोगों को सुविधा होगी साथ ही टैक्स भी पूरा जमा हो सकेगा। हालांकि अभी कितना अनुदान मिलना है यह पता नहीं लगा है।
नगरपालिका को प्रोत्साहन अनुदान के लिए चुना गया है। अनुदान मिलने पर शहरवासियों को बेहतर से बेहतर सुविधाएं देने के प्रयास किए जाएंगे। अलकेश आर्य, नपाध्यक्ष
hin_Deva hin_Deva hin_Deva mai_Deva hin_Deva hin_Deva hin_Deva hin_Deva